Verkeersbeampte skiet “dronk” drywerŉ Motoris wat glo onder die invloed van alkohol bestuur het, is deur ŉ metropolisiebeampte doodgeskiet nadat hy glo die beampte met ŉ mes gesteek het. Lt.kol. Andre Traut, woordvoerder van die polisie, sê die verkeersbeampte het die motoris se motor Saterdagoggend van die pad af getrek by die Okavango-afrit in Brackenfell, Kaapstad. Die verkeersbeampte het die motoris, Kyle Weideman (22), in hegtenis probeer neem vir beweerde dronkbestuur. Weideman het glo ŉ mes uitgeruk en die verkeersbeampte daarmee gesteek. Die verkeersbeampte het Weideman toe glo doodgeskiet. Die besonderhede rakende die arrestasie en skietvoorval word deur die polisie ondersoek.